“Biz bu yerga xalq ishonchini oqlash uchun kelganmiz”. Mirziyoyev Bekoboddagi barcha xonadonlarni isitish moslamalari bilan ta’minlash haqida ko‘rsatma berdi

O‘zbekiston Prezidenti Shavkat Mirziyoyev Bekobod shahridagi “Paxtakor” mahallasida tashrifi chog‘ida oddiy odamlar bilan uchrashdi, samimiy muloqot qildi. “Biz bu yerga bekobodliklarning savollariga javob topish, xalq bizga bergan ishonchni oqlash maqsadida kelganmiz” — dedi Shavkat Mirziyoyev.

“Bu yerda 50 mingga yaqin aholi istiqomat qiladi. Ularga 37 ta xususiy uy-joy mulkdorlari shirkati xizmat ko‘rsatadi”, — deb yozadi Prezidentning Facebook’dagi sahifasi. Shavkat Mirziyoyevga hudud markazida bunyod etilishi ko‘zda tutilayotgan Yagona hisob-kitob markazi va namunali mahalla fuqarolar yig‘ini binolarining loyihalari taqdim qilindi.
Shavkat Mirziyoyev kuz-qish mavsumida xonadonlarni isitish loyihasi bilan tanishar ekan, aholiga qulay sharoitlar yaratish maqsadida yaqin kelajakda Bekobod shahridagi barcha xonadonlarni isitish moslamasi bilan ta’minlash ishlarini tashkil etish yuzasidan mutasaddilarga tegishli ko‘rsatmalar berdi.